સ્વામી વિવેકાનંદે એટલા માટે જ માત્ર પૂજા અને ગાયને ઘાસ નાખવાની વાત કરનારાઓનો ઊધડો લીધો હતો. દુષ્કાળના સમયમાં ગાયોને ઘાસ નાખવા માટે જ્યારે સ્વામી વિવેકાનંદનો ટેકો માગ્યો ત્યારે તેમણે પૂર્ણપ્રકોપથી કહ્યું, ‘આ કારમા દુષ્કાળમાં ઘાસના અભાવે ગાય મરે છે તે તમને દેખાય છે, માણસો અને નાનાં બાળકો મરે છે એ નથી દેખાતું? તમે દલીલ કરો છે કે ગાય માતા પવિત્ર છે. પણ ગાય તો પશુ છે અને છતાં પવિત્ર છે તો માણસ બિલકુલ પવિત્ર નથી ? દયાની વાત કરીને પશુઓને ઘાસચારો અને માણસને કંઈ નહીં! એને તમે શું માનવધર્મ કહેશો?’